
1. [bookmark: _Toc223516638]Általános rendelkezések

1.1. [bookmark: _Toc223516639]Szerződéses fogalmak

Általános Szerződési Feltételek (a továbbiakban: „ÁSZF”): Azok a szerződési feltételek, amelyeket Szolgáltató egyoldalúan, Partner közreműködése nélkül előre meghatározott a jelen dokumentumban, anélkül, hogy ezen feltételeket Partnerrel megtárgyalta volna és amely szerződéses feltételeket Szolgáltató a Partner számára megismerhetővé tesz. 
Szolgáltató: Az ÁSZF 1.2. pontjában megjelölt személy. 
Partner: Az az elsősorban jogi-, vagy jogi személyiséggel nem rendelkező személy, szervezet, aki a Szolgáltató által nyújtott valamely jelen ÁSZF 3. pontjában foglalt Szolgáltatást igénybe kívánja venni és erre vonatkozóan Szolgáltatóval Egyedi Szerződést köt. 
Egyedi Szerződés: Egyedi Szerződés a jelen ÁSZF 3. pontjában megjelölt Szolgáltatás vagy szolgáltatások nyújtása tárgyában Szolgáltató és Partner között létrejött szerződés, amely a Szolgáltató Általános Szerződési Feltételeiből és az Egyedi Szerződés feltételeiből áll. Az Egyedi Szerződésben nem szabályozott kérdésekben az ÁSZF rendelkezései az irányadók.
Szolgáltatás: Az ÁSZF 3. pontjában meghatározott szolgáltatás, vagy szolgáltatások összessége melyek Szolgáltató részéről történő teljesítésére vonatkozólag Felek jelen ÁSZF szerinti módon és tartalommal Egyedi Szerződést kötnek. 
Képviselő: Partner mindenkori törvényes képviselője, aki Partner nevében jogszabály alapján jognyilatkozat tételére, így különösen Egyedi Szerződés aláírására és a kapcsolattartó kijelölésére jogosult. 
Kapcsolattartó: Partner képviselője által kijelölt személy, aki a Felek között az ÁSZF és az Egyedi Szerződés feltételei alapján létrejövő szerződéses jogviszony hatálya alatt a Felek közti kapcsolattartásra-, illetve az ÁSZF és az Egyedi Szerződés által a kapcsolattartóra telepített jogok és kötelezettségek gyakorlására jogosult és köteles.  
Munkavállaló: a Partnerrel munkaviszonyban, megbízási, vállalkozási vagy egyéb, bármilyen foglalkoztatásra irányuló jogviszonyban álló természetes személyek.
Keretcsomag(ok): A Szolgáltató által a Szolgáltatás tárgyában meghatározott, Egyedi Szerződés keretében választható szolgáltatási csomag(ok), mely(ek) a Szolgáltató részéről különböző feladatokat, különböző díjazást és különböző havi „munka” időkeretet tartalmaznak, és mely(ek) közül a Partner egyéni preferenciái alapján választhat. A Szolgáltató az adott Keretcsomagban meghatározott Szolgáltatásokat nyújtja.
Szoftverek: Szolgáltató által a Szolgáltatás nyújtásához használt, licenc előfizetéssel rendelkező vagy ingyenesen használt bármely technológiai eszköz, digitális program, szoftver együttes fogalma (ideértve a mesterséges intelligencia alapú szoftvert is). Ide nem értve viszont a Partner által alkalmazni kívánt vagy alkalmazott szoftvereket, programokat és eszközöket.
Havi időkeret: Az adott Keretcsomagon belül meghatározott fix havi időtartam, mely időtartamban a Szolgáltató havonta Szolgáltatását végzi, feladatainak eleget tesz. A Szolgáltató a Havi időkeretet minden Keretcsomag esetén köteles Szolgáltatásával kitölteni.
Rendelkezésre állási idő: Az az időtartam, amikor a Szolgáltatóval a Partner felveheti a kapcsolatot, vele kommunikálhat, megkeresheti és a Szolgáltatással kapcsolatosan egyeztethet (telefonon, e-mailen és Whatsappon).
Díj: A Szolgáltatót a Szolgáltatásért cserébe megillető havi alapdíj, mely a Keretcsomagokban vagy a feladatok függvényében a Felek egyedi megállapodása alapján kerül meghatározásra.
„Off-Road” igény: Szombati/Vasárnapi/Munkaszüneti napra történő Szolgáltatásnyújtásra és feladatellátásra irányuló igény a Partner részéről.
„Turbo” igény: Sürgős intézkedést igénylő esetekben (5 munkanapos időközzel) Szolgáltatásnyújtásra és feladatellátásra irányuló igény a Partner részéről. 
Felár: „Off-Road” és „Turbo” igények esetén, továbbá a Havi időkereten felül nyújtott Szolgáltatásokért járó díj óradíj meghatározásban. Nem jelenti a Keretcsomag egyedi módosítása vagy bővítése kapcsán fennálló díjazást.

1.2. [bookmark: _Toc223516640]A Szolgáltató megnevezése

	A Szolgáltató megnevezése
	Beregszászi Nikolett e.v. 

	Székhelye
	2143 Kistarcsa, Attila utca 18.

	Postacíme
	2143 Kistarcsa, Attila utca 18.

	Adószáma
	92171745-1-33

	Nyilvántartási száma
	62501967

	Telefonszáma
	+36/70-638-88-13

	Email címe
		hello@beregszaszinikolett.hu

	Weboldal
	www.beregszaszinikolett.hu



2. [bookmark: _Toc223516641]A szerződéses jogviszony

2.1. [bookmark: _Toc223516642]A Szerződés értelmezése

2.1.1. Jelen ÁSZF értelmezésére, valamint az ÁSZF-ben nem szabályozott kérdésekben a hatályos magyar jog, így különösen a Polgári Törvénykönyvről szóló 2013. évi V. törvény (a továbbiakban: Ptk.) rendelkezései irányadók. 

2.1.2. Amennyiben jelen ÁSZF bármely rendelkezése érvénytelennek, hatálytalannak vagy végrehajthatatlannak minősül, úgy az nem érinti jelen ÁSZF egyéb rendelkezéseit. 

2.1.3. Partner az Egyedi Szerződés ÁSZF szerinti feltételekkel történő megkötésével nyilatkozik, hogy az ÁSZF-ben foglaltakat megismerte, az abban foglaltakat magára nézve kötelezőként ismeri el.  

2.2. [bookmark: _Toc223516643]A Szerződő felek, a szerződéses jogviszony tárgya, hatálya

2.2.1. A jelen ÁSZF és az Egyedi Szerződés alapján Partner és Szolgáltató között szerződéses jogviszony jön létre a jelen ÁSZF-ben meghatározott szolgáltatás nyújtása-, illetve annak igénybevétele érdekében (a továbbiakban: „szerződéses jogviszony”). Jelen ÁSZF és a Felek között létrejövő Egyedi Szerződés együttesen határozzák meg Partner és Szolgáltatói jogait és kötelezettségeit, valamint a megrendelt szolgáltatás teljesítésének körülményeit. 

2.2.2. A mindenkori ÁSZF az Egyedi Szerződés elválaszthatatlan mellékletét képezi, az Egyedi Szerződés az ÁSZF rendelkezéseivel összhangban értelmezendő. Az Egyedi Szerződésben nem szabályozott kérdésekben jelen ÁSZF rendelkezései irányadók, azzal, hogy amennyiben az Egyedi Szerződés és jelen ÁSZF rendelkezései között eltérés mutatkozik, úgy az Egyedi Szerződésben foglaltak élveznek elsőbbséget. 

2.2.3. Az ÁSZF-, valamint az Egyedi Szerződésben foglalt feltételek alapján Partner a Szolgáltatótól az ÁSZF 3. pontjában foglalt Szolgáltatást rendeli meg. 

2.2.4. Partner tudomásul veszi és kifejezetten elfogadja, hogy Szolgáltató a Szolgáltatás nyújtása érdekében alvállalkozót vehet igénybe Partner előzetes értesítésének hiányában is. Az alvállalkozó által végzett feladatok minőségéért és színvonaláért, valamint az alvállalkozó Szolgáltatással kapcsolatos tevékenységéért Szolgáltató úgy felel, mintha maga járna el.  

2.2.5. Felek között szerződéses jogviszony – jelen ÁSZF szerinti tartalommal – az Egyedi Szerződés megkötésével jön létre. A Felek között a Szolgáltatás nyújtására irányuló szerződéses jogviszony az Egyedi Szerződésben foglalt időtartamra jön létre. Amennyiben az Egyedi Szerződés a szerződéses jogviszony időtartamáról nem rendelkezik, úgy a szerződéses jogviszony határozatlan időtartamra jön létre. 

2.2.6. Partner az Egyedi Szerződés megkötése és teljesítése érdekében köteles Szolgáltatóval együttműködni, ennek keretében Szolgáltató rendelkezésére bocsátani a szerződés megkötése és teljesítése érdekében szükséges adatokat. Felek az Egyedi Szerződés fennállása alatt egyebekben mindvégig kötelesek együttműködni és egymást minden lényeges, a teljesítéssel összefüggésben felmerülő körülményről késedelem nélkül tájékoztatni.

2.2.7. Az Egyedi Szerződést a Felek papír alapon írják alá, az Egyedi Szerződés annak mindkét Fél által történő hiteles aláírásával jön lére. Amennyiben az aláírások nem ugyanazon a napon történnek az Egyedi Szerződés a második aláírás napján-, vagy amennyiben az Egyedi Szerződés ettől eltérően rendelkezik, úgy az Egyedi Szerződésben jelölt napon lép hatályba. Amennyiben Partner gazdasági társaság, úgy hiteles aláírás alatt Partner képviselőjének cégszerű aláírása értendő. Szolgáltató az Egyedi Szerződés megkötésekor, illetve az Egyedi Szerződés hatálya alatt bármikor kérheti Partnertől, hogy aláírásának hitelességét megfelelő okiratokkal igazolja (pl: aláírási címpéldány). 

2.2.8. Az ÁSZF hatálya alá tartozó szerződésekre irányadó nyelv a magyar.

2.3. [bookmark: _Toc223516644]A szerződéses jogviszony módosítása

2.3.1. A Szolgáltató az ÁSZF-et jogosult egyoldalúan módosítani. Ebben az esetben a módosításról Partnert a módosítás hatálybalépését legalább 10 nappal megelőzően tájékoztatja, egyidejűleg tájékoztatja Partnert a felmondás feltételeiről és jogkövetkezményeiről.

2.3.2. Amennyiben a Szolgáltató egyoldalú módosítása a Partnerre bármilyen hátrányos rendelkezést tartalmaz Partner jogosult a szerződéses jogviszonyt további jogkövetkezmények nélkül azonnali hatállyal felmondani a tájékoztatástól számított 15 napon belül. E rendelkezés nem alkalmazható abban az esetben, ha a szerződéses jogviszony egyoldalú módosítására hatósági döntésben vagy jogszabályban foglalt kötelezettség végrehajtása érdekében kerül sor, vagy ha a módosítással az ÁSZF rendelkezései kizárólag a Partnernek előnyös módon változnak meg.

2.3.3. Partner részéről a szerződéses jogviszony vagy a Szolgáltatás módosítása-, megszüntetése-, igény bejelentése kizárólag Partner képviselőjén-, vagy a Partner által megjelölt kapcsolattartó személyen keresztül történő kapcsolatfelvétel útján lehetséges.

2.4. [bookmark: _Toc223516645]A szerződéses jogviszony megszűnése

2.4.1. Amennyiben felmondásról az Egyedi Szerződés nem rendelkezik, a szerződéses jogviszonyukat a Felek 15 napos felmondási idővel bármikor jogosultak egyoldalúan megszüntetni. Határozott idejű szerződés esetén – amennyiben a határozott időből már kevesebb, mint 15 nap van hátra – a szerződéses jogviszony a határozott idő lejártával szűnik meg. Amennyiben a Partner a határozott idejű szerződését mondja fel a határozott időtartam alatt, úgy köteles a szerződés határozott idejű megszűnésének napjáig számított díjat, meghiúsulási kötbér jogcímén a Szolgáltatónak megfizetni.

2.4.2. Amennyiben az Egyedi Szerződés az ÁSZF szerint létrejövő szerződéses jogviszony felmondására a jelen ÁSZF-ben foglaltaktól eltérő szabályokat állapít meg, úgy a rendes felmondásra az Egyedi Szerződésben foglaltak irányadók.  

2.4.3. A szerződő Felek jogosultak a szerződést azonnali hatállyal, indokolással ellátva, írásban megszüntetni, ha a másik fél súlyos szerződésszegést követett el (különösen, de nem kizárólagosan díjfizetési kötelezettség elmulasztása, illetve a jelen ÁSZF-ben megjelölt súlyos szerződésszegések), amennyiben a szerződésszegést követő írásbeli felszólítás kézhezvételétől számított 8 napon belül sem hagy fel a Fél a szerződésszegéssel. Amennyiben az azonnali hatályú felmondás a Partner szerződésszegése miatt merül fel, határozott idejű szerződés esetén a Partner köteles a szerződés határozott idejű megszűnésének napjáig számított díjat, meghiúsulási kötbér jogcímén a Szolgáltónak megfizetni. Ezen felül a Szolgáltató a szerződésszegéssel okozott kárának megtérítését is követelheti.

2.4.4. Szerződésszegés esetén a Szolgáltató a szolgáltatás nyújtását megszünteti és a Partnernek ezzel összefüggésben semmilyen igénye nem állhat fenn.  Az Egyedi Szerződés megszűnésével a Szolgáltató nem veszíti el jogát arra, hogy a meg nem fizetett díjat a Partnertől utólagosan, a törvényes elévülési időn belül követelje. A Szolgáltató a díjfizetési kötelezettség elmulasztása esetén további Szolgáltatást – annak megfizetéséig – nem köteles nyújtani.

2.4.5. Súlyos szerződésszegésnek minősül a Partner részéről különösen, de nem kizárólag, ha Partner a díjról kiállított számláját a fizetési határidőig nem fizeti meg, vagy ha azt a Partner a számla megfizetésére felhívó írásbeli felszólításban megjelölt határidőn belül sem fizeti meg. Súlyos szerződésszegésnek minősül a Partner részéről az is, ha magatartásával a Szolgáltató jó hírnevét vagy üzleti érdekét sérti, veszélyezteti, továbbá ha titoktartási kötelezettségét megszegi. 

2.4.6. Azonnali hatályú felmondásra abban az esetben kerülhet sor, ha a sérelmet szenvedett Fél írásban, megfelelő határidő tűzésével a szerződésszegő magatartás abbahagyására, a szerződésben vállalt kötelezettség teljesítésére szólította fel a másik Felet, és az nem vezetett eredményre.

2.5. A Felek a szerződéses jogviszony bármely okból történő megszűnése esetén kötelesek egymással elszámolni – figyelembe véve a szerződésszegéssel okozott hátrányok, károk, kötbérek, jogkövetkezmények elszámolását is – és a szerződéses jogviszony megszűnését követő 5 munkanapon belül fennálló tartozásaikat rendezni. Szolgáltató a részére átadott iratokat, dokumentumokat és információkat a szerződéses jogviszony megszűnésétől számított 5 munkanapon belül köteles a Partner részére visszaadni, vagy szükséges esetén ezeket és a rendelkezésére álló információkat, adatokat saját rendszereiből, Szoftverekből törölni vagy gondoskodni azok törléséről, kivéve amennyiben azok őrzése jogszabályi kötelezettsége. A Felek által a Szolgáltatás teljesítése során egymásnak biztosított hozzáférések és jelszavak a jogviszony megszűnésekor haladéktalanul visszavonásra kerülnek.

3. [bookmark: _Toc223516646]A Szolgáltatás

3.1. [bookmark: _Toc223516647]Szolgáltatás leírása

3.1.1. Szolgáltató virtuális, azaz nem közvetlen fizikai jelenléttel, digitális módon, elektronikus kapcsolattartással és távolról, asszisztensi, adminisztratív és operatív támogató tevékenységet végez és szolgáltatást nyújt a Partner részére. Szolgáltató a Szolgáltatást modern és az adatbiztonságot magas fokon biztosító Szoftverekkel személyesen nyújtja, a feladatokat saját maga, saját eszközeivel végzi el.
3.1.2. A Szolgáltató Szolgáltatása kizárólag adminisztratív és operatív támogatás tevékenységét jelenti, semmi esetre sem terjed ki a Partner képviseletére, a Partner nevében történő aláírásra, szerződéskötési és Partner nevében történő eljárás és képviselet jogát nem keletkezteti.

3.1.3. A Szolgáltató elsősorban pénzügyi, logisztikai, HR, szervezés-irányítás, ügyfélkezelés, sales/marketing területén nyújtja operatív, adminisztratív szolgáltatását a Partner részére, a Partner hatékony mindennapi működésének megteremtése és megsegítése céljából. 

3.1.4. Szolgáltató Szolgáltatásai körébe tartoznak általánosságban, többek között az alábbiak:

· „Gondoskodó CRM rendszer”: adatbázis-tisztítás, hiánypótlás, naprakész nyilvántartás biztosítása, e-mail kezelés, ügyfélélmény irányítás, panaszkezelés;
· „Operatív és logisztikai motor”: flottakezelés, flottafigyelés, hatósági vizsgák, logisztikai és operációs támogatás (100% távoli/online szolgáltatásnyújtás útján);
· „HR menedzsment”: munkavállalói adminisztráció, ütemezések elvégzése (üzemorvos, oktatás, stb.);
· „Vizuális segítségnyújtás”: egyszerű céges anyagok (árlisták, prezentációk, kiadványok) esztétikus formába öntése;
· „Pénzügyi rendszerezés”: számlázás, díjbekérők, bizonylatkezelések, kifizetések előkészítése, költségkövetés;
· „Irányítás”: operatív csapatkoordináció;
· „Mindenes Mentőöv”: privát asszisztencia, segítségnyújtás és bevált szakember-hálózat ajánlása a Partner részére.

Szolgáltató a Szolgáltatásait a 3.2.1. pontban meghatározott Keretcsomagok útján nyújtja, azonban a Partner egyedi működési igényei figyelembe vétele mellett, személyre szabottan, a fentieken túl a Felek további adminisztratív és operatív szolgáltatásokban állapodhatnak meg az Egyedi Szerződésben elkülönítetten rögzítve. Szolgáltató az ilyen egyedi igényeket nem köteles elfogadni.

3.1.5. Szolgáltató a tevékenységét maga végzi, ennek hatékony megvalósításához különféle Szoftvereket vesz igénybe, tevékenységét kizárólag saját eszközeivel végzi. A Szolgáltató tevékenysége nem mesterséges intelligencia alapú és főszabály szerint nem automatizált, a Szoftvereket nem maga fejlesztette és nem képezik tulajdonát, azok használatára fizetett (licenc) és/vagy ingyenes felhasználási jogokkal rendelkezik, az egyes Szoftverek segítséget nyújtanak számára a Szolgáltatások teljesítéséhez, azonban mindegyik Szoftver a Szolgáltató döntése alapján kerül használatra. A használat során egyes Szoftverek automatizált módon futnak, azonban a Szolgáltató teljesítményének eredménye és döntései minden esetben saját személyes döntéseiből és tevékenységéből fakadnak.

3.1.6. Szolgáltató a tevékenységét alanyi adómentes egyéni vállalkozóként, havi óradíjas megbízás keretében látja el. 

3.1.7. Szolgáltató a Szolgáltatás biztosítására havi Keretcsomagokat határoz meg, mely Keretcsomagok mindegyikére – az ellátandó feladatok meghatározása mellett – egyedi havi időkeret és díjazás kerül kialakításra.

3.2. [bookmark: _Toc223516648]A Szolgáltatás keretei, felek jogai és kötelezettségei

3.2.1. Szolgáltató az alábbi keretcsomagokat határozza meg Szolgáltatása vonatkozásában:

	KERETCSOMAG MEGNEVEZÉSE
	CITY
	TOURING[footnoteRef:2] [2:  A Touring csomag a City csomagban lévő szolgáltatásokat tartalmazza.] 

	EXECUTIVE[footnoteRef:3] [3:  Az Executive csomag a City és a Turing csomagban lévő szolgáltatásokat tartalmazza.] 


	Keretcsomag rövid leírása
	Kizárólag a kapott adatok pontos rögzítésére és passzív figyelésére irányul.
	Aktív közreműködést biztosít a Partner napi pénzügyi és irodai folyamataiban.
	A Partner napi működésének teljes körű adminisztratív támogatását és a folyamatok kézben tartását foglalja magában.

	Havi időkeret („munkaóra”)
	10 óra
	25 óra
	50 óra

	Díj (havonta)
	130.000,-Ft
	287.500,-Ft
	525.000,-Ft

	Óradíj
	13.000,-Ft
	11.500,-Ft
	10.500,-Ft

	Csomag tartalma területenként:
	
	
	

	1) Pénzügyek
	· számlázás, díjbekérők adminisztrációja, bizonylatkezelés;
· kérdőívek, jelentkezési lapok és munkalapok manuális begépelése;
· dokumentumok elnevezése és kategorizálása előre meghatározott csoportok szerint (pl. bevétel/kiadás)
	· teljes pénzügyi adminisztráció;
· aktív közreműködés a napi pénzügyi, irodai folyamatokban;
· kimenő számlák kiállítása és a beérkező bizonylatok formai/tartalmi ellenőrzése;
· utalások előkészítése netbankon keresztül (kizárólag indokolt esetben);
· bankkivonatok és számlák párosítása;
· fizetési határidők figyelése;
· fizetési emlékeztetők és felszólítások kiküldése
	· kifizetések előkészítése;
· költségkövetés, kiadások rendszerezése és kategóriákba sorolása (zsebek);
· tényleges költések összevetése a megadott keretszámokkal (terv-tény figyelés);
· havi kiadási jelentések és egyszerű kimutatások készítése; 
· szerződések, előfizetések és ismétlődő költségek esedékességének felügyelete;
· bejövő számlák ellenőrzése és kifizetési prioritások felállítása;
· netbanki adatok előkészítése és betöltése (nem terjed ki a végleges jóváhagyásra és a tényleges utalásra)

	2) Logisztika és HR
	· flottafigyelés (vizsga, biztosítás), gépjármű okmányainak és biztosításainak passzív figyelése (ide nem értve a tényleges ügyintézést)
	· flotta + HR teljes adminisztráció (pl.: üzemorvos, oktatás, jelenléti ívek, nyilvántartások vezetése, szabadságok adminisztrációja, juttatások, költségtérítésekösszesítése, toborzással kapcsolatos adminisztráció
· havi záróanyag átadása a könyvelőnek
	· logisztikai és operációs támogatás (100% távoli/online szolgáltatásnyújtás),
· logisztikai folyamatok koordinációja: a Partner fizikai raktári folyamatainak távoli felügyelete, adminisztrációs támogatása és koordinációja,
· készletnyilvántartás és szoftveres rögzítés: a beérkező áruk digitális dokumentációjának kezelése, valamint az informatikai készletkezelő rendszer folyamatos naprakészen tartása,
· rendelésmenedzsment és készletkontroll: beérkező megrendelések feldolgozása, készletszintek monitorozása és a készletfeltöltési igények jelzése,
· beszállítói adminisztráció: beszállítói kapcsolattartás, árajánlatok bekérése, összehasonlítása, valamint rendelések rögzítése és nyomon követése.

	3) Ügyfélkezelés
	· alap adatrögzítés, monitoring (kizárólag a kapott adatok rögzítése és passzív figyelése, másolás-beillesztés folyamatok, helyesírás-ellenőrzés, formátumok egységesítése) és hiányzó adatok jelzése)
	· CRM audit és tisztítás (hiányzó adatok (pl. adószámok, címek) felkutatása és pótlása);
· e-mail kezelés, duplikációk szűrése, hibás formátumú adatok (e-mail, telefon) javítása, elavult kontaktok archiválása;
· ügyfelek csoportosítása (címkézés/tagelés) a későbbi célzott kommunikációhoz
	· ügyfélélmény irányítás;
· panaszkezelés, reklamációk fogadása és szakszerű megválaszolása (24-48 órás válaszidővel);
· konfliktuskezelés és a vásárlói visszajelzések rendszerezése

	4) Irányítás

	-
	-
	· operatív csapatkoordináció
· terepi Munkavállalók napi munkabeosztása;
· útvonaloptimalizálás és időpont-egyeztetés az ügyfelekkel;
· diszpécseri támogatás és távoli szerviz-koordináció (instrukciók és dokumentációk átadása)

	5) Vizuális segítség (jellemzően sales/marketing)
	· 1-2 db gyorsan, esetileg, Canva útján elkészíthető anyag
	· 5-8 db rendszeres, bonyolultabb, Canva útján elkészíthető anyag
	· prémium prezentációk, hosszabb kiadványok

	6) Extra

	-
	· professzionális e-mail menedzsment;
· a beérkező levelek napi szintű rendszerezése, mappázása, iktatása és prioritások szerinti válogatása;
· spam-ek és felesleges hírlevelek kezelése;
· leiratkozások intézése;
· általános és gyakori kérdések (árak, nyitvatartás, visszaigazolások) megválaszolása előre egyeztetett sablonok alapján;
· levelek továbbítása az illetékes kollégák felé;
· minden levél visszakereshető rendszerezése projektek vagy ügyfelek szerint
	· „Mindenes mentőöv” (privát asszisztencia): szakember-közvetítés, ajánlás és szakember felkutatás útján (Budapest és Pest vármegye területén);
· foglalások, ajándékok rendelése, küldése;
· eseményszervezés támogatása



3.2.2. A Szolgáltató az Egyedi Szerződés keretei között Szolgáltatásként a Partner által Egyedi Szerződésben megrendelt Keretcsomag szerinti Szolgáltatást nyújtja a Keretcsomag által megjelölt havi időtartamban és díjazásért cserébe. A választott keretcsomag Havi időkeretének túllépése esetén a Partner Felárat köteles fizetni.

3.2.3. A Partner egyedi működéséhez és egyedi igényeihez igazítottan a Keretcsomagok a felek kölcsönös megállapodása alapján az Egyedi Szerződésben rögzítve írásban módosíthatók, kiegészíthetők és további adminisztratív és operatív tevékenységgel bővíthetők. A Keretcsomagok módosítása esetén a Partner tudomásul veszi, hogy a Keretcsomagok díjazása a Havi időkeret függvényében és a meghatározott feladatok függvényében változhat, melyet a Szolgáltató egyoldalúan jogosult meghatározni. Szolgáltató nem köteles ezen módosítási igényeket elfogadni.

3.2.4. A Partner a Keretcsomagok tartalmáról bármikor kérhet információt, ajánlatot a Szolgáltatótól a Szolgáltató 1.2. pontban meghatározott elérhetőségei valamelyikén. A Szolgáltató által megküldött információk és ajánlat alapján – annak elfogadását követően – a Szolgáltató és a Partner Egyedi Szerződést kötnek egymással.

3.2.5. A Keretcsomag kiválasztását és az Egyedi Szerződés megkötését követően a Szolgáltató a Partner részére saját, személyre szabott, a Keretcsomaghoz igazodó, mindentől elkülönített és erős jelszóval védett digitális, felhőalapú mapparendszert hoz létre. 

3.2.6. A mapparendszerek Keretcsomagonként az alábbiak szerint kerülnek kialakításra:

	KERETCSOMAG MEGNEVEZÉSE
	CITY
	TOURING
	EXECUTIVE

	Mapparendszer kialakítás
	· Biztonság
· Adatrögzítés
· Feldolgozott adatok
· Flottafigyelés
· Dokumentum archívum
	· Biztonság
· Pénzügy admin.
· Könyvelési előkészítés
· CRM és adattisztítás
· E-mail menedzsment
	· Biztonság és protokoll
· Stratégia és adminisztráció
· Logisztika és készlet
· Ügyfélélmény és panasz
· Csapatkoordináció
· Privát asszisztencia



3.2.7. Szolgáltató fenntartja jogát, hogy a mapparendszereket a Partner egyedi működése és igényei alapján egyoldalúan módosítsa. Szolgáltató által létrehozott mapparendszerek kialakítása a Szolgáltató önálló ötletei, ennélfogva védett ismeretként (know-how) jogi védelem alatt állnak.

3.2.8. A kialakított mapparendszerhez a Szolgáltató a Partner részére egyedi hozzáférést biztosít. A Partner a mapparendszerbe jogosult és egyben köteles feltölteni a Szolgáltatás ellátásához szükséges dokumentumokat és azokhoz a Szolgáltató részére hozzáférést (jellemzően jelszógenerálás, jogosultságkezelés útján) biztosítani. A mapparendszerhez és az abban tárolt dokumentumokhoz való hozzáférés feltétele a megfelelő titkosítással ellátott jelszókezelés. A Partner köteles a Munkavállalók körében saját maga meghatározni a mapparendszerhez vagy annak egyes alrendszereihez való hozzáférési jogosultságot, ezen hozzáférések kiosztásával kapcsolatosan a Szolgáltatót felelősség nem terheli.

3.2.9. A Partner kizárólag a mapparendszeren keresztül tölthet fel vagy tölthet le dokumentációt, illetve oszthatja meg azt a Szolgáltatóval. A Szolgáltató egyéb kommunikációs csatornán Szolgáltatás ellátásával összefüggő iratokat, dokumentumokat nem fogad és ilyen felületeken történő megküldés esetén nem köteles ezen iratok és dokumentumok vonatkozásában feladatait ellátni.

3.2.10. A Partner a mapparendszerbe feltöltött dokumentációval bármikor, bármilyen módon rendelkezhet (feltölthet, letölthet, törölhet, módosíthat, visszavonhat, felülírhat, szerkeszthet). Szolgáltató a mapparendszerbe feltöltött dokumentációt kizárólag a Partner utasítása vagy előzetes hozzájárulása esetén jogosult módosítani, szerkeszteni, felülírni vagy törölni és a mapparendszerben rögzített dokumentációt kizárólag a Szolgáltatás nyújtásával összefüggésben, feladatainak elvégzése céljából használhatja.

3.2.11. A jelszavai biztonságáról a Szolgáltató és a Partner, míg a saját maga által adott hozzáférések kezeléséről a Partner köteles gondoskodni, ekként arról, hogy az illetéktelen személy tudomására ezek ne jussanak, továbbá illetéktelen személyek hozzáférési jogosultsággal ne rendelkezzenek. A Szolgáltató kifejezetten kizárja felelősségét az olyan károkért, melyek Partnert abból fakadóan érik, hogy jelen pont szerinti kötelezettségének nem tett eleget és ebből adódóan a Partneri hozzáférési jogosultság illetéktelen személy tudomására jut vagy azt illetéktelen személy használja.

3.2.12. Amennyiben a Partner által kiosztott hozzáférési jogosultságok nem szerződésszerű használata, illetve illetéktelen személy hozzáférése miatt a Szolgáltatót kár éri, akkor Partner köteles a kárt a Polgári Törvénykönyv szabályai szerint Szolgáltatónak megtéríteni. Szolgáltató Szolgáltatását jogszerűen a Partner Munkavállalói kizárólag Partner gazdasági tevékenységével összefüggésben vehetik igénybe.

3.2.13. Szolgáltató köteles a Partner által a mapparendszerbe bevitt bármely adat vagy a Partner által tanúsított magatartás vonatkozásában felhívni a figyelmet, ha megítélése szerint az jogsértő, illetve az Egyedi Szerződés és a jelen ÁSZF-ben rögzítetteket sérti vagy veszélyezteti. Szolgáltató ezen általa észlelt jogsértések, és szerződéses kötelezettségek megsértése esetén, a jogsértés kiküszöböléséig Szolgáltatását nem nyújtja és ezzel kapcsolatosan vele szemben a Partner semmilyen igényt nem támaszthat.

3.2.14. Partner jogosult a Szolgáltató részére a Partner működése során használt egyedi e-mail címet és fiókot generálni és hozzáférést biztosítani kapcsolattartás és a Szolgáltatások ellátása céljából. Az e-mail címet a Szolgáltató kizárólag a Partner égisze alatt és Szolgáltatása nyújtása kapcsán használhatja. A Szolgáltató egyebekben a saját e-mail címét használja a Szolgáltatás nyújtásával összefüggésben.

3.2.15. Szolgáltató a tevékenységét a Partner által választott Keretcsomagon belül kiosztott feladatok és a Partner utasítása alapján látja el a Keretcsomag szerinti Havi időkeretben. Ha a Partner célszerűtlen vagy szakszerűtlen utasítást ad, a Szolgáltató köteles őt erre figyelmeztetni. Ha a Partner a figyelmeztetés ellenére utasítását fenntartja, a Szolgáltató az Egyedi Szerződést felmondhatja, vagy a feladatot a Partner kockázatára elláthatja. Meg kell tagadnia az utasítás teljesítését a Szolgáltatónak, ha annak végrehajtása jogszabály vagy hatósági határozat megsértésére vezetne, vagy veszélyeztetné mások személyét vagy vagyonát. A Partner köteles megtéríteni az utasítás teljesítésével kapcsolatban felmerült költségeket.

3.2.16. Szolgáltató a Keretcsomag szerint meghatározott, a Szolgáltatás feladatainak ellátására szánt Havi időkeretet saját maga osztja be és határozza meg az adott hónapon belül. A Partner a feladatok ellátásának időkeretére, idejére vonatkozóan semminemű utasítást nem adhat a Szolgáltató részére.

3.2.17. Szolgáltató a Szolgáltatást az Egyedi Szerződés hatálya alatt a jogszabályoknak megfelelően, legjobb szakmai tudása szerint, a tőle elvárható magas szakmai színvonalon, gondosan és szakszerűen teljesíti, figyelembe véve a Partner érdekeit. Partner tudomásul veszi, hogy a Szolgáltató tevékenysége nem irányul konkrét eredmény létrehozására, az kizárólag a rábízott feladat gondos elvégzését jelenti.

3.2.18. Szolgáltató a Szolgáltatás ellátása során a tevékenységét folyamatosan naplózza, munkaidejét és az elvégzett munkáját erre alkalmas Szoftverrel nyilvántartja utólagos elszámolás és kimutatás készítése céljából. Szolgáltató a tevékenységéről minden hónap végén elszámolást/kimutatást készít.

3.2.19. Szolgáltató kizárólag munkanapokon (hétfőtől péntekig, illetve hivatalos szombati munkanapokon) 7:00-15:00 óra között áll a Partner rendelkezésére (Rendelkezésre állási idő). A Rendelkezésre állási idő alatt a Partner a Szolgáltatóval – bármely Keretcsomag választása esetén – bármilyen formában felveheti a kapcsolatot (e-mail, telefon, WhatsApp). A Rendelkezésre állási időn kívül a Szolgáltató nem köteles biztosítani a kapcsolatfelvétel lehetőségét és nem köteles a Rendelkezésre állási időn kívüli megkeresésekre válaszolni. A Rendelkezésre állási idő a Havi időkeretbe nem számítható bele, a Havi időkerettől független. Amennyiben a Szolgáltató a Rendelkezésre állási idő alatt bármely önhibáján kívüli okból időszakosan nem elérhető, azonban az adott Keretcsomag szerinti Havi időkeretnek megfelelően a Szolgáltatás nyújtásának maradéktalanul eleget tett és feladatait elvégezte, díjazásra jogosult.

3.2.20. A Szolgáltató amennyiben tevékenységében bármely okból kifolyólag akadályoztatva van és a Keretcsomag szerinti Szolgáltatását az adott Havi időkeret szerint előreláthatóan nem fogja tudni ellátni, azt haladéktalanul jelzi a Partner felé. Ez esetben a Szolgáltató az adott hónapban díjazásra nem jogosult.

3.2.21. A Szolgáltató minden évben 3 (három) alkalommal 1 hétig jogosult meghatározni a Rendelkezésre állási időt is érintő olyan időtartamot, mely során Szolgáltatását nem nyújtja és nem elérhető a Partner számára, melyet Partner tudomásul vesz. Szolgáltató ezen időtartamot előzetesen írásban, azt megelőző legalább 30 nappal köteles jelezni a Partner felé. Ezen időtartamtól függetlenül, amennyiben a Szolgáltató vállalja az adott hónapra vonatkozóan a Havi időkeret szerinti Szolgáltatásának ellátását, változatlanul díjazásra jogosult. Amennyiben a Havi időkeret szerint előreláthatóan nem fogja tudni ellátni Szolgáltatása szerinti feladatait, az adott hónapban díjazásra nem jogosult.

3.2.22. Rendkívüli esetekben (különösen szombaton, vasárnap és munkaszüneti napokon) a Szolgáltató kizárólag az alap havi díjon felüli Felár ellenében nyújt Szolgáltatást („Off-Road” igény). Off-Road igény esetén a Partner köteles ez irányú igényét a Rendelkezésre állási időn belül, legkésőbb a szombati/vasárnapi/munkaszüneti napot megelőző 72 (hetvenkettő) órával korábban írásban jelezni a Szolgáltató felé. Szolgáltató az igény elfogadását/nem elfogadását írásban visszaigazolja, azonban azt nem köteles elfogadni és döntését indokolni. Az Off-Road igény elfogadásának hiánya nem eredményez szerződésszegést a Szolgáltató részéről, továbbá nem befolyásolja a felek közötti szerződéses jogviszony tartalmát, elfogadásának hiányából a Partnernek kárigénye nem állhat fenn. Amennyiben a Felek az Off-Road igényről megállapodnak a Partner köteles ez időtartamra Felárat fizetni.  

3.2.23. Amennyiben valamely feladat sürgős intézkedést igényel a Partner oldalán („Turbo” igény), a Szolgáltató az alap havi Díjon felüli Felár ellenében nyújthat Szolgáltatást kapacitásának függvényében. Turbo igény esetén a Partner köteles ez irányú igényét lehetőség szerint írásban jelezni és meghatározni, hogy mely Szolgáltatásra és meddig az időpontig van szüksége. A Partner által meghatározott időpont (határidő) nem lehet kevesebb, mint 5 munkanap, azaz a Szolgáltatót legalább 5 munkanappal előre köteles értesíteni. A Szolgáltató 5 munkanapon belüli igényeket egyáltalán nem fogad. Szolgáltató a kapacitásának függvényében mérlegel és a Turbo igény elfogadását/nem elfogadását írásban visszaigazolja, azonban azt nem köteles elfogadni és döntését indokolni. A Turbo igény elfogadásának hiánya nem eredményez szerződésszegést a Szolgáltató részéről, továbbá nem befolyásolja a felek közötti szerződéses jogviszony tartalmát, annak nem elfogadásából a Partnernek kárigénye nem állhat fenn. Amennyiben a Felek a Turbo igényről megállapodnak a Partner köteles ez időtartamra Felárat fizetni.  

3.2.24. Partner tudomásul veszi, hogy a Szolgáltatóval kötött Egyedi Szerződése nem jelent kizárólagosságot, a Szolgáltató jogosult Szolgáltatását harmadik személyeknek is nyújtani.

3.2.25. Partner az Egyedi Szerződés aláírásával elfogadja és nyilatkozik, hogy a Szolgáltató a Szolgáltatás tartalmáról az Egyedi Szerződés megkötését megelőzően részletes tájékoztatást adott részére, továbbá minden kérdése maradéktalanul megválaszolásra került. 

3.2.26. A Szolgáltatóval szemben a Ptk. vonatkozó rendelkezései szerint gyakorolható kellékszavatossági jog és igény. A Szolgáltató – figyelemmel, hogy az Egyedi Szerződés tárgya nem ingó dolog – termékszavatosságot nem vállal, továbbá jótállási kötelezettsége jogszabály alapján nem áll fenn, azt önkéntesen sem vállal.

4. [bookmark: _Toc223516649]Vis Maior

4.1.1. Nem minősül szerződésszegésnek, ha a szerződő Felek egyikének sem felróható okból (vis maior) a Felek bármelyike nem tudja teljesíteni az ÁSZF vagy Egyedi Szerződés szerinti kötelezettségeit. Vis maior körülménynek kell tekinteni azokat az előre nem látható és emberi erővel elháríthatatlan körülményeket (pl.: haláleset, baleset, háború, földrengés, árvíz, tűzvész, terrorcselekmény, járvány, gazdasági korlátozások, embargók, utólagos jogszabálymódosítások stb.), amelyek nem függnek a Felek akaratától és közvetlenül akadályozzák az adott Felet, vagy a szerződés teljesítésében közreműködő intézményt, szolgáltatót a szerződéses jogviszony teljesítésében. A szerződéses határidők a vis maior időtartamával meghosszabbodnak. Amennyiben a vis maior időtartama a 30 napot meghaladja, a Felek kötelesek egyeztetést lefolytatni a szerződéses jogviszony esetleges módosításáról. Amennyiben az egyeztetés 10 napon belül nem vezet eredményre, a Szerződést bármelyik Fél azonnali hatállyal felmondhatja, vagy ha az eredeti állapot helyreállítható a szerződéses jogviszonytól elállhat még abban az esetben is, ha az irányadó jog vagy az ÁSZF, Egyedi Szerződés alapján a felmondásra, elállásra egyébként nem jogosult, továbbá a Felek a lehetetlenülés szabályai szerint haladéktalanul lefolytatják a szerződéses jogviszony megszűnéséhez kapcsolódó elszámolást.

5. [bookmark: _Toc223516650]Díjazás

5.1. Partner a Szolgáltató által a Szolgáltatás ellátásáért havonta Díjat vagy egyes esetekben Felárat köteles fizetni.

5.2. A Szolgáltatás Díját az ÁSZF 3.2.1. pontjában foglalt Keretcsomagok tartalmazzák, melyet a Partner szabadon kiválaszthat. Felek jogosultak kölcsönösen, írásban, az Egyedi Szerződés keretén belül a Keretcsomagok módosítása és bővítése következtében további Díjat is meghatározni. 

5.3. A Szolgáltató a Szolgáltatás Díjáról havonta, utólag, minden hónap 10. napjáig szabályszerű, utalásos számlát állít ki a Partner felé. Szolgáltató a számlázz.hu rendszerét használja a számlázás során (KBOSS.hu Kft., 1031 Budapest, Záhony u. 7., Cg. 01 09 303201), továbbá a mindenkori könyvelője részére a számviteli bizonylatokat jogi kötelezettségei teljesítése érdekében átadja.

5.4. A Szolgáltató minden hónap utolsó napjáig, de legkésőbb a számla kiállításával egyidejűleg részletes elszámolást (idő és feladatkimutatás) küld e-mail útján (Toggl-alapú riport formájában) a Partner részére az általa Havi időkeret szerint elvégzett feladatokról és a nyújtott Szolgáltatásról. A számla kiállításának nem feltétele az elszámolás Partner részéről történő visszaigazolása és elfogadása.

5.5. Partner az Egyedi Szerződés alapján esedékes Keretcsomag díját a Szolgáltató által a számlázz.hu rendszere útján kiállított számla alapján köteles megfizetni havonta utólag a Szolgáltatónak. Partner a díjat a számla kiállításától számított 8 (nyolc) napon belül köteles átutalással a Szolgáltató számlán megjelölt OTP Bank Nyrt.-nél vezetett bankszámlaszámára megfizetni. Szolgáltató alanyi adómentes számla kibocsátására jogosult, ÁFA fizetésére nem köteles. A fizetés akkor minősül teljesítettnek, amikor a teljes összeg a Szolgáltató bankszámláján jóváírásra kerül. Szolgáltató a jogviszony hatálya alatt bármikor jogosult a Szolgáltatást mindaddig visszatartani, illetve felfüggeszteni míg a Partner bármely díjfizetési kötelezettségének eleget nem tesz. 

5.6. Szolgáltató egyes esetekben Felár felszámítására jogosult az alábbiak szerint:

· A választott vagy egyedileg megtárgyalt Keretcsomag Havi időkeretének túllépése esetén minden további megkezdett óra díja: 14.000,-Ft.

· Az ÁSZF 3.2.1. pontjában foglalt Keretcsomagok alap Díjain túlmenően a Partner Off-Road igény esetén az adott Keretcsomag Díjon felül óránkénti Felárat köteles fizetni az Off-Road igény időtartamára, mely Felár az adott Keretcsomag óránkénti Díjának 100%-kal emelt összege.

· Az ÁSZF 3.2.1. pontjában foglalt Keretcsomagok alap Díjain túlmenően a Partner Turbo igény esetén az adott Keretcsomag Díjon felül óránkénti Felárat köteles fizetni a Turbo igény időtartamára, mely Felár az adott Keretcsomag óránkénti Díjának 50%-kal emelt összege.

5.7. Szolgáltató az Egyedi Szerződésben esetlegesen, a Szolgáltatás nyújtásával kapcsolatosan felmerült költségeinek megtérítését kérheti.

5.8. Szolgáltató a szerződéses jogviszony során folyamatos, eredménykötelem nélküli szolgáltatást nyújt a Partnernek, ezért teljesítésigazolás kiállítására nem kerül sor.

5.9. Amennyiben a Felek az Egyedi Szerződésben a Díjon felüli Felárról, egyéb díjazásról, költségekről állapodnak meg, úgy ezeket – amennyiben a Felek közti Egyedi Szerződés másként nem rendelkezik – a jelen ÁSZF-ben foglaltak szerint köteles a Partner a Díjjal együttesen, utólag, az adott havi számlán történő feltüntetés mellett megfizetni.

5.10. A számla késedelmes kiegyenlítése esetén Szolgáltató jogosult a Ptk. 6:155. § szerinti késedelmi kamatot és a késedelmes fizetés következtében felmerülő többletköltségét felszámolni. 

5.11. Partner tudomásul veszi, hogy a Díj visszatérítésére nem jogosult. 

5.12. Amennyiben Partner bármely Díj vagy Felár megfizetésével – Szolgáltató által e-mailben vagy postai úton megküldött fizetési felszólítás ellenére – 30 naptári napot meghaladó késedelembe esik, úgy Szolgáltató a késedelembe esés napjától jogosult a Szolgáltatást a számla kiegyenlítéséig egyoldalúan minden további jogkövetkezmény nélkül felfüggeszteni vagy korlátozni. A Partner a felfüggesztés vagy korlátozás időtartamára is köteles a teljes Díjat kötbérként megfizetni, pénz visszatérítésre semmilyen jogcímen nem tarthat igényt.

5.13. Szolgáltató kizárólag akkor nyújt Szolgáltatást, ha a Partner minden hónapban maradéktalanul megfizeti a Díjakat és Felárakat. 

5.14. Határozatlan idejű szerződéses jogviszony esetén Díj összege nem változik a szerződéses jogviszony létrejöttének naptári évében. Ezt követően a Díj a Központi Statisztikai Hivatal által megállapított fogyasztói árindex alapján-, az árindex mértékének legfeljebb háromszorosával Szolgáltató részéről egyoldalúan kiigazításra kerülhet, azonban a Díj összege nem csökkenhet. Díjváltozás esetén az új Díj meghatározása 1000 forintra kerekítéssel történik. Ezen felül történő díjemelést a Szolgáltató a Partnerrel előzetesen egyezteti.

5.15. Hóközi szerződéskötés esetén Szolgáltató jogosult a belépés hónapját egész naptári hónapnak számítani és a számlát Partner felé a teljes naptári hónap tekintetében kiállítani. 

6. [bookmark: _Toc223516651]Felelősség

6.1. A Szolgáltató nem felel a Partner jogszabályi követelményeknek való megfelelőségéért, továbbá a Partner tevékenységének, gazdasági és üzleti sikerességéért, versenyképességéért, továbbá a Partner Munkavállalói tevékenységéért, vagy a Partner bármely belső folyamatainak, technológiájának, eszközeinek hiányosságai, hibái kapcsán felmerülő hátrányokért, károkért. Nem vállal kötelezettséget a Partner szolgáltatásának közvetlen nyújtására sem. Nem végez könyvelési, bérszámfejtési és egyéb adójogi tevékenységet, szerződéskötésekben nem vállal szerepet, Munkavállalók munkaviszonyával összefüggésben döntéseket nem hoz, nem szavatol jogi igények eredményességéért. Tevékenysége kizárólag adminisztratív és támogató jellegű, szűken értelmezendő a Partner igényeinek, utasításainak és érdekeinek figyelembe vétele mellett, és kizárólag a Keretcsomagokban meghatározott feladatokig terjed.

6.2. A Szolgáltató készpénzt vagy bankkártya adatokat nem kezel, kifizetéseket, utalásokat nem valósít meg. Az utalások előkészítése során kizárólag az előkészítési folyamatot végzi, de a tényleges utalás vagy utalás jóváhagyására kizárólag a Partner által kijelölt személy jogosult.

6.3. A Szolgáltató „Mindenes mentőöv” Szolgáltatás nyújtása esetén kizárólag adminisztratív kapcsolattartói és összeköttetési szerepet tölt be az általa ajánlott harmadik személyek és a Partner között, de nem vállal felelősséget és/vagy szavatosságot/jótállást a harmadik személyek (pl.: szakemberek) munkájának minőségéért, szakmai megfelelőségéért, eljárásuk jogszerűségéért. Szolgáltató ezen Szolgáltatás körében nem végez tényleges közvetítői tevékenységet, kizárólag az ismeretei, szubjektív és személyes tapasztalatai alapján, egyes problémák megoldására szakembert ajánl vagy feladatai keretében online kereső felületeken felkutat egy vagy több szakembert egy adott, felmerült probléma megoldására, tőlük szükség esetén ajánlatot kér, időpontot egyeztet és velük szükség esetén kapcsolatot tart a Partner kérése alapján. A Partner nem köteles igénybe venni a Szolgáltató által megkeresett, ajánlott harmadik személyeket, az ajánlásra tekintettel a Szolgáltatót semmilyen jutalék vagy további díjazás nem illeti. A Partner az általa igénybe vett harmadik személyek díját maga köteles fizetni, Szolgáltató e körben semminemű felelősséget nem vállal. Szolgáltató kizárólag Budapest és Pest vármegye területén végez e körben asszisztenciát.

6.4. Szolgáltató Szolgáltatása keretén belül a Partnerhez érkező panaszok kezelését 24-48 óra közötti időtartamban vállalja és kizárólag a Partner által rendelkezésére bocsátott sablonok, továbbá válaszminták alapján vállalja azok megválaszolását. Pénteki megkeresés esetén a vállalási időtartam keddig tart. Szolgáltató nem vállal felelősséget a Partner által rendelkezésére bocsátott sablonok és válaszminták jogszerűségéért és helyességéért. A Szolgáltató nem felel tovább a panaszok érdemi és szakmai kivizsgálásáért, a válaszadás eredményességéért és a panaszban foglalt következmények elhárításáért, a panaszok vonatkozásában kizárólag adminisztratív (iktatás, jelzés, dokumentálás, határidők figyelése, sablon alapú válaszadás) tevékenységet végez.

6.4.1. Szolgáltató nem vállal felelősséget azon hibajelenségekért, valamint azok következményeiért, amelyek tőle független szoftver, hardver (Szoftverek) vagy azok Partner általi nem rendeltetésszerű használatából erednek. Nem vállal továbbá felelősséget az adatkapcsolati vonal, internethálózat instabil működéséből, áramszünetből, CRM/szerver központi leállásából keletkező hibás üzemelésért és annak következményeiért.

6.4.2. Szolgáltató által vállalt logisztikai Szolgáltatások kizárólag online, távoli adminisztrációt jelentenek meglévő, nem a Szolgáltató által generált adatokból, de semmi esetre sem foglalnak magukban fizikai jelenléttel járó termékcsomagolást, mozgatást, tárolást, leltározást, kezelést. Szolgáltató fizikailag nem tartózkodik a raktárakban és a Partner helyiségeiben. Szolgáltató ennélfogva nem minősül logisztikai szolgáltatónak, raktárüzemeltetőnek és nem vállal felelősséget termékek és áruk mennyiségéért, minőségéért, sérüléséért, hiányáért. A Szolgáltató leltárfelelősséggel nem tartozik és nem vállal felelősséget a raktári nyilvántartások és a tényleges készlet közötti eltérésekért. A Szolgáltató tevékenysége semmilyen körülmények között nem terjed ki a termékek és áruk fizikai kezelésére vagy őrzésére, az ebből eredő kockázatok rá nem háríthatók át.

6.4.3. A Szolgáltató által a Szolgáltatás nyújtása során igénybe vett Szoftverek egy része megvásárolt licenc alapján kerül alkalmazásra, míg más része ingyenes felhasználási jogokkal alkalmazott. Szolgáltató minden Szoftver vonatkozásában ügyel arra, hogy a Szoftverek mindig naprakészek legyenek és rendszeres frissítéseket megkapják, továbbá a licenc-ek érvényesen fennálljanak, azonban azok működésének zavaráért, hibáiért, leállásukért, ezek következményeiért nem vállal felelősséget, a hibák kijavítását nem végzi, arra nincsen ráhatása.

6.4.4. Szolgáltató nem vállal továbbá felelősséget a Partner berendezéseinek hiányosságára, nem rendeltetésszerű használatra visszavezethető hibás üzemeltetésért és jogkövetkezményért.

6.5. A Szolgáltató kifejezetten kizárja a felelősségét az olyan károkért, mely a Partner által az alkalmazott Szoftverekbe, mapparendszerekbe feltöltött adatok alkalmatlanságából, nem megfelelőségéből, jogszerűtlenségéből ér harmadik felet. Ezen károkért mindenkor Partner tartozik felelősséggel. A Szolgáltató nem felelős a Partner által feltöltött adatokban foglaltak helyességéért, valódiságáért, jogszerűségéért vagy rendelkezésre állásáért. A Szoftverekbe és mapparendszerekbe feltöltött adatokért kizárólagosan a Partner felelős és köteles mentesíteni a Szolgáltatót minden olyan kár alól, amely abból fakadóan éri, hogy a Partner nem tett eleget jelen pontban részletezett kötelezettségének. A Szolgáltatónak nem feladata és felelőssége a feltöltött adatok vizsgálata, azok jogszerűségének ellenőrzése. Ezért mindenkor a Partner felelős és köteles felhívásra megtéríteni a Szolgáltatónak minden olyan kárát, amely bármely adat, termék, feltétel jogszerűtlen meghatározásából éri a Szolgáltatót. 

6.6. A Szolgáltató szándékos vagy súlyosan gondatlan tevékenységén kívül minden felelősségét kizárja. A Szolgáltató felelősségének esetleges fennállása esetén is a kártérítés mértéke legfeljebb a Díj 6 havi összegére korlátozódhat. Bármely további közvetett vagy járulékos kárra vonatkozó követelés – beleértve az elmaradt hasznot is – kizárt. A Szolgáltató a Partner által ténylegesen megfizetett Díj mértékét meghaladó vagyoni felelősségét kifejezetten kizárja. 

6.7. Szolgáltató nem vállal felelősséget az erőszakos behatolásból eredő kár, valamint a szokásos vis maior okok miatt keletkezett károkért, valamint az elektromos és telekommunikációs szolgáltató hibájából fakadó üzemzavarért, Szolgáltatás kiesésért. 

6.8. A mapparendszert jogszerűen a Partner veheti igénybe. A Partner a részére nyújtott mapparendszert, annak felhasználási jogosultságát harmadik fél részére nem jogosult tovább értékesíteni vagy megismerhetővé tenni, a Partner azt csak saját működéséhez használhatja fel. A Partner ezen kötelezettségének megszegésével a Szolgáltatónak okozott kárért teljes anyagi felelőséggel tartozik. 

6.9. Partner által megküldött vagy feltöltött kártékony, vírushordozó fájl által okozott hátrányok és károk (helyreállítási költségek) vonatkozásában Szolgáltató felelősséget nem vállal és ezzel összefüggésben a Szolgáltatónál keletkezett kárt a Partner köteles megtéríteni.

6.10. Szolgáltató marketing és sales területen kizárólag a Keretcsomagban meghatározott design feladatokat végzi. Közösségi média kezelés, promóciók, marketing, reklámozás és egyéb tevékenységet nem végez. A feladatok elvégzése során keletkezett szerzői mű (egyedi poszterek, kiadványok, anyagok, prezentációk vonatkozásában Szolgáltató szerzői jogát teljes körűen és korlátozás nélkül, külön díjazás nélkül átengedi a Partnernek.

6.11. Szolgáltató tevékenysége nem terjed ki a Partner képviseletére, ügyvezető/cégvezető helyettesítésére, a Szolgáltató képviseleti jog gyakorlására vagy helyettesítésre nem jogosult, ennélfogva döntéseket sem hoz a Partner helyett vagy nevében. A Szolgáltató tevékenysége kizárólag iratok előkészítésére terjed ki, de azokkal kapcsolatos döntések meghozatalára nem. A Szolgáltató nem kezei a Partner ügyfélkapuját/cégkapuját/hivatali kapuját és egyéb hivatalos felületeken sem jogosult iratok átvételére, küldésére. Szolgáltató kizárólag a mapparendszerbe feltöltött információk alapján végzi tevékenységét és a feltöltött dokumentumok alapján dolgozik, nem fogad ilyen információkat és dokumentumokat egyéb kommunikációs csatornán. E-mail és WhatsApp Business alkalmazáson keresztül kizárólag a Partnerrel, Munkavállalóival és szükség esetén a Partner ügyfeleivel kapcsolatot tart.

6.12. Szolgáltató nem felel azokért a károkért, melyek azért érik Partnert, mert valamely információt hiányosan, pontatlanul, tévesen közöl Szolgáltatóval.  Nem terheli felelősség Szolgáltatót továbbá a Megbízó téves vagy valótlan, illetve nem teljes körű, vagy késedelmes adatszolgáltatásából eredő következményekért.

6.13. A Partner a fenti pontokban rögzített felelősség korlátozására vonatkozó tájékoztatást kifejezetten tudomásul veszi és elfogadja.

7. [bookmark: _Toc223516652]Értesítések 

7.1. Partner késedelem nélkül-, de legkésőbb a változástól számított 15 napon belül köteles értesíteni Szolgáltatót a közöttük levő kapcsolat szempontjából jelentős körülmények, tények megváltozásáról. 

7.2. A tájékoztatási és értesítési kötelezettségek elmulasztásából eredő kárért való felelősség Partnert terheli. 

7.3. Partner köteles továbbá Szolgáltatót a tudomásszerzést követő 3  napon belül írásban értesíteni, ha ellene csődeljárás, felszámolás, végelszámolás vagy végrehajtási eljárás indult. 

7.4. A szerződéses jogviszony fennállása során a Felek egymás közti értesítései a Felek (vagy bármely Fél által ilyen módon megjelölt személy vagy címzett) részére az Egyedi Szerződésben megjelölt címre küldendők postai levél, WhatsApp Business vagy e-mail útján. Felek rögzítik, hogy a mindennapi kommunikációjuk során a fő csatorna a WhatsApp Business, mely kizárólag kommunikációra, kapcsolattartásra szolgál, de írásbeli értesítésnek nem minősül. Az Egyedi Szerződés bármely okból történő módosítása, megszüntetése (megkötése), fizetési felszólítások kiküldése írásban (posta vagy e-mail útján) történik. A Partner által a Szolgáltatás teljesítéséhez szükséges iratok átadása kizárólag a számára kialakított egyedi mapparendszerbe történő feltöltés útján történhet, ezzel összefüggésben a jelen pontban felsorolt kommunikációs csatornák nem használhatók.

7.5. Amennyiben jelen ÁSZF másként nem rendelkezik, Felek az írásban megtett nyilatkozatot, értesítést postai úton elküldve közölhetik a másik féllel. A közlés időpontja egyszerű küldeménynél a belföldi postára adástól számított 15. nap, ajánlott küldemény esetén a belföldi postára adástól számított 5. nap, tértivevényes ajánlott küldemény esetén a tértivevényen megjelölt időpont. Egyszerű és ajánlott küldeménynél a kézbesítés időpontjának tekintetében ellenbizonyításnak van helye. Közöltnek tekintendő a nyilatkozat, értesítés akkor is, ha az a másik félhez azért nem jutott el, mert a másik fél a postai úton számára kézbesített iratot nem kereste, nem vette át, az átvételt megtagadta vagy a másik fél a megrendelőlapon megjelölt értesítési címéről a feladó előzetes írásbeli értesítése nélkül elköltözött. E-mail esetében a kézbesítés napja az a nap, amikor a Fél e-mail postafiókjából a levél kiküldésre került.

7.6. Partner az Egyedi Szerződés aláírásával kifejezetten elfogadja és hozzájárul ahhoz, hogy Szolgáltató számlakibocsátási kötelezettségének elektronikus úton, a számlázz.hu rendszerén keresztül, vagy a Partner által az Egyedi Szerződésben megjelölt e-mailes elérhetőségre küldött elektronikus számla megküldése útján tegyen eleget. 



8. [bookmark: _Toc223516653]Titoktartás

8.1. A szerződéses jogviszony keretén belül a Felek bármelyikének tudomására jutott információk, megállapodások, védett ismeretek, szellemi termék, üzleti tervek, adatok, elgondolások, ötletek, ezeket tartalmazó adathordozók és dokumentumok, levelezések és minden a jogviszonnyal összefüggésben felmerülő információ, tény, adat, jelentés, eredmény, ismeret, tervezet, know-how, illetve az azokból levonható következtetések, ideértve továbbá különösen CRM adatbázisok, ügyféllisták, árazási stratégiák, belső operatív folyamatok, stb. üzleti titoknak (a továbbiakban együttesen: bizalmas információ) minősülnek, bizalmasan kezelendők és csak a jelen szerződés szerinti feladatok teljesítéséhez használhatók fel. A bizalmas információ a jelen szerződés szempontjából lényeges lehet, és nincs nyilvánosságra hozva. A Fél a bizalmas információt kizárólag a Szolgáltatás teljesítése körében használhatja fel. A szerződő Fél a tudomására jutott bizalmas információt csak a jogosult Fél előzetes írásbeli hozzájárulásával vagy jogszabályi kötelezettség alapján teheti hozzáférhetővé harmadik személy számára vagy hozhatja nyilvánosságra. A titoktartási kötelezettség időbeli korlátozás nélkül, az Egyedi Szerződés megszűnését követően is terheli a Feleket. 

8.2. Partner a titoktartási kötelezettsége megszegésével Szolgáltatónak okozott kárért teljes anyagi felelősséggel tartozik azzal, hogy amennyiben a Szolgáltató üzleti működéséről, továbbá bármely, a jogviszonnyal összefüggésben felmerülő bizalmas információról harmadik személyek részére jogosulatlanul tájékoztatást ad, a bizalmas információkat harmadik személyeknek jogosulatlanul átadja, hozzáférhetővé teszi, nyilvánosságra hozza vagy bármely egyéb jogellenes magatartást tanúsít, köteles a Szolgáltatónak 5.000.000,-Ft, azaz Ötmillió forint összegű átalánykártérítést megfizetni.

8.3. Partner felelős azért, hogy a szerződéses jogviszony szerinti titoktartási kötelezettség kiterjedjen azon személyekre (alkalmazottakra, egyéb közreműködőkre) is, akiket a teljesítésbe bevon (ideértve Munkavállalóit), és köteles gondoskodni arról, hogy ezek a személyek a titokvédelmi kötelezettséget megismerjék. 

8.4. A jogviszony bármely okból történő megszűnése esetén a Partner köteles a Szolgáltató részére visszaadni, minden a szerződéses jogviszony időtartama alatt rendelkezésére bocsátott dokumentumot, iratot, mely bizalmas információt tartalmaz. 

9. [bookmark: _Toc223516654]Szerzői jogok, szellemi tulajdon

9.1. Szolgáltató üzleti struktúrája, mapparendszereinek és csomagjainak, továbbá dedikált operációs rendszereinek (együttesen: Rendszerek) felépítése, kialakítása szellemi tulajdonát és üzleti titkát képezi (ötletei védett ismeretnek minősülnek), melyre tekintettel azok fokozott titokvédelem és jogvédelem alatt állnak így azok bármilyen módon történő felhasználása, harmadik személyekkel történő megosztása – a Szolgáltató kifejezett írásbeli hozzájárulása hiányában – tilos. A Partner mindezt kizárólag a Szolgáltató Szolgáltatásai hatékony nyújtásának biztosítása érdekében és azzal összefüggésben ismerheti meg és használhatja.

9.2. Szolgáltató teljes körűen fenntartja minden szerzői és szellemi tulajdonhoz fűződő jogát a Rendszerek vonatkozásában. A Szolgáltató által ezekre vonatkozóan biztosított használati jog nem jelent tulajdonátruházást, vagy korlátlan és kizárólagos felhasználási jogot. 

9.3. A Rendszerekhez kapcsolódó bármely kép, minta, megjelenés, logó, design-elem, grafika, ötlet, elv, elgondolás, stb., mely a Szolgáltató szellemi terméke kizárólag a Szolgáltató tulajdonát képezi, így csak a Szolgáltatás keretein belül használható és vehető igénybe a Szolgáltató neve alatt. 

9.4. Partner köteles tartózkodni minden olyan magatartástól, mely a Szolgáltató jó hírnevét sértheti vagy veszélyeztetheti. Partner köteles tartózkodni minden tisztességtelen piaci magatartástól, a Rendszereket kizárólag saját működése körében jogosult használni, azonban harmadik személyekre azt nem ruházhatja át, nem értékesítheti tovább.

9.5. A Partner a Szolgáltató által használt Szoftverek közül a Trello program tábláját kizárólag a folyamatok követése érdekében megtekintheti, azonban nem módosíthatja, illetve a tábla struktúráját, mint szellemi terméket nem használhatja korlátlanul és nem adhatja át harmadik félnek.

9.6. Szolgáltató bármely jogellenes használat esetén a Partnerrel szemben jogosult fellépni, a jogosulatlan felhasználásért a Szolgáltatót 5.000.000,-Ft, azaz Ötmillió forint átalánykártérítés illeti.

10. [bookmark: _Toc223516655]Adatkezelés, adatfeldolgozás

10.1. [bookmark: _Toc223516656]Adatkezelés, adatfeldolgozás lényegi elemei

10.1.1. Tekintettel különösen arra, hogy Partner a Szolgáltatás használata során olyan személyes adatokat is megad, illetve megadhat a Szolgáltatónak, mely valódiságának ellenőrzésére Szolgáltató semmilyen módon nem jogosult vagy képes, Felek rögzítik, hogy a Szolgáltatás Partner általi igénybevétele során Partner adatkezelőként, Szolgáltató pedig adatfeldolgozóként jár el.  Szolgáltató a Partner által megadott személyes adatokat kizárólag a Partner írásbeli utasításai alapján kezeli vagy továbbítja harmadik személyeknek.

10.1.2. Szolgáltató semmilyen módon nem felel a rendelkezésére bocsátott személyes adatok helyességéért vagy valódiságáért, a személyes adatok jogszerű szolgáltatásáért való felelősség mindenkor Partner oldalán áll fenn. Partner kijelenti és szavatolja, hogy az általa Szolgáltató rendelkezésére bocsátott személyes adatok kezelésére és Szolgáltató részére való továbbítására jogosult, a személyes adatok továbbítása harmadik fél jogait vagy érdekeit nem sérti vagy veszélyezteti. 

10.1.3. A Szolgáltató által kezelni szükséges személyes adatok listáját az Felek között kötött Adatfeldolgozói szerződés rögzíti. 

10.1.4. Szolgáltató a jelen ÁSZF teljesítése körében megadandó személyes adatokat kizárólag a Szolgáltatás és jelen ÁSZF-ben foglalt feladatok teljesítése érdekében kezeli (a továbbiakban: „Adatfeldolgozás”). 

10.1.5. Az Adatfeldolgozás során Szolgáltató biztosítja, hogy a személyes adatok kezelésére feljogosított személyek titoktartási kötelezettséget vállalnak vagy jogszabályon alapuló megfelelő titoktartási kötelezettség alatt állnak. Így különösen, de nem kizárólagosan Szolgáltató biztosítja, hogy a vele munkaviszonyban-, egyéb munkavégzésre irányuló jogviszonyban álló személyek a tudomásukra jutott személyes adatokat kizárólag az ÁSZF-ben foglaltak teljesítése céljából kezelik, más célra nem használják, azokat illetéktelen személyekkel nem közlik, illetéktelen személyeknek nem adják át. Szolgáltató biztosítja továbbá, hogy a személyes adatok kezelésére feljogosított személyek a személyes adatokat nyilvánosságra nem hozzák, azokhoz jogosulatlan hozzáférést harmadik félnek nem engednek.

10.1.6. A Szolgáltató a tudomány és technológia állása és a megvalósítás költségei, továbbá az Adatfeldolgozás jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja, ideértve, többek között az Európai Parlament és a Tanács (EU) 2016/679 Rendelete (a továbbiakban: GDPR) 32. cikkében foglalt intézkedéseket.

10.1.7. Felek az Adatfeldolgozás jellegének figyelembevételével megfelelő technikai és szervezési intézkedésekkel a lehetséges mértékben segítik egymást, hogy teljesíteni tudják GDPR-ban foglalt kötelezettségeiket, különösen az érintettek GDPR III. fejezetében foglalt jogainak gyakorlásához kapcsolódó kérelmek megválaszolása tekintetében, valamint segítik egymást a 32–36. cikk szerinti kötelezettségek teljesítésében, figyelembe véve az Adatfeldolgozás jellegét és a rendelkezésre álló információkat. Mindennek biztosítása érdekében egymással az Egyedi Szerződés megkötésekor Adatfeldolgozói szerződést kötnek.

10.1.8. Szolgáltató együttműködik a Partnerrel és az Egyedi Szerződés fennállása alatt a Partner rendelkezésére bocsát minden olyan információt, mely a Partner jogszabályi kötelezettségének teljesítéséhez/igazolásához szükséges, továbbá amely lehetővé teszi és elősegíti a Partner belső adatvédelmi vizsgálatait és megfeleltetését. 

10.2. [bookmark: _Toc223516657]Szolgáltatás biztonsága, műszaki védelmi intézkedések

10.2.1. A Szolgáltató a tudomány és technológia állása és a megvalósítás költségei, továbbá az Adatfeldolgozás jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja és a Partner által részére átadott személyes adatok védelme garantált legyen.

10.2.2. A Szolgáltató a Partner részére szoftvereket/programokat nem szerez be és nem vásárol, kizárólag a jelen ÁSZF-ben meghatározott, saját maga eszközeként alkalmazott Szoftvereket használja. Amennyiben a Partner további programokat és szoftvereket kíván alkalmazni vagy a Szolgáltatóval megosztani, teljes körűen saját költsége és felelőssége azokat biztosítani, Szolgáltató ebben az esetben semminemű felelősséget és költséget nem vállal.

10.2.3. Szolgáltató által igénybe vett Szoftverek és alkalmazott technikai intézkedések:

· Izolált (elkülönített, dedikált) környezet: Microsoft Windows Professional környezetben, Hyper-V technológiával minden Partner számára saját, dedikált operációs mapparendszert (virtuális gépet) tart fenn. Az operációs rendszerek egymástól elválasztottak, elkülönített munkakörnyezet útján garantálják, hogy a Partnerek üzleti titkai a legmagasabb szintű biztonságban legyenek.

· Böngészőkezelés: jelszómentés a böngészőben nem történik, a hozzáférések a központi rendszergazdai fiókból kerülnek átmásolásra a Partner izolált mapparendszerébe.

· Adattárolás: az információk tárolása és a mapparendszerek rendszeres biztonsági mentése az Adatkezelő saját, titkosítással ellátott, felhő alapú, Microsoft Windows Professional által biztosított OneDrive Business felületére történik, melyhez kizárólag az arra jogosult személyek férnek hozzá. Minden Partner saját, tikosított felhő alapú OneDrive Business tárhelyén belüli mapparendszerrel rendelkezik és minden Szolgáltatás alapját képező dokumentum itt kerül feltöltésre. 

· Jelszómegosztás: kizárólag a Bitwarden rendszeren keresztül történhet erős, egyedi jelszókezelés és fokozott szintű titkosítás útján (e-mailben és egyéb más csatornán belépési adatokat a Szolgáltató nem fogad). A Partner hozzáféréseit biztonságosan, titkosított csatornán kezeli.

· Hardvervédelem: a Microsoft Windows Professional által biztosított lemeztitkosító (meghajtótitkosító) funkció, azaz BitLocker (SSD/HDD) útján történik. 

· Vírusvédelem: Fokozott vírusvédelem történik minden Szolgáltatói eszközön. Az izolált környezet minden dokumentációt véd, ugyanis gyanús fájlok esetén a rendszer átvizsgálja azokat az izolált környezetben, így elkerülhető a teljes Windows megfertőzése. 

· Időkimutatás: A Szolgáltató az általa végzett feladatokat perce pontosan, valós időben képes elszámolni a Toggl alkalmazás használatával, ennélfogva a számlázás hiteles és pontos elszámoláson alapul.

· Projektmenedzsment: Szolgáltató a feladatok pontos lekövetését biztosítja a Trello alkalmazással, melyre vonatkozóan teljes körű transzparenciát biztosít tevékenységére vonatkozóan. Az alkalmazás használata következtében a Partner bármikor, valós időben ellenőrizheti a Szolgáltatás nyújtását, teljesített feladatokat.

· Hatékonyság: Adatfeldolgozó tevékenysége során a Google Workspace felhőalapú rendszerét is használja a munkafolyamatok hatékonyságának növelésére, melyben jogosultságkezelést, kétlépcsős azonosítást, rendszeres naplózást, biztonsági mentéseket alkalmaz és biztosított számára a Workspace-en belül, hogy az adatok elemzéséhez és gyorsabb riportálásához a Gemini AI Prémium mesterséges intelligenciát használja. A Gemini AI Prémium a Gemini AI egyéb verziójához képest eltérő, mivel a beletáplált adatok és információk vonatkozásában kiküszöbölhető, hogy azokat a mesterséges intelligencia feltanítására használja a rendszer, mindez kizárólag a Workspace rendszeren keresztül vehető igénybe. Szolgáltató az adatok felhasználása során nem engedélyezi a mesterséges intelligencia feltanítását, továbbá abba semmilyen körülmények között nem táplál üzleti titkokat vagy személyes adatokat, az adatokat névtelenül, azonosításra alkalmatlan módon tölti fel.

· Kommunikáció: A Szolgáltató kizárólag kommunikáció céljából a WhatsApp Business alkalmazást használja, mely végponttól végpontig titkosított és rendszeres felhő alapú biztonsági mentést végez. 

· Igényesség: Modern, igényes és a célközönséghez igazított grafikai megoldásokat készítése a Canva útján a professzionális megjelenés és hatékonyan támogatás érdekében. A Canvába főszabály szerint üzleti titkok és személyes adatok ugyancsak nem kerülnek feltöltésre.

11. [bookmark: _Toc223516658]Vegyes rendelkezések

11.1. A felek a szerződéssel kapcsolatos vitáikat elsősorban békésen kötelesek rendezni. Ha az egyeztetés nem vezet eredményre, jogvitáikra kikötik a Szolgáltató székhelye szerint illetékes bíróság joghatóságát. A Felek által jelen ÁSZF alapján kötött minden megállapodásra, valamint magára az ÁSZF-re minden tekintetben Magyarország törvényeit kell irányadónak tekinteni. Jelen ÁSZF-ben nem szabályozott kérdésekben a Ptk., illetve az egyébként irányadó magyar jogszabályok irányadók. 

11.2. Jelen ÁSZF-ben foglalt egy vagy több rendelkezés érvénytelensége nem befolyásolja a többi rendelkezés érvényességét. Ilyen esetben a szerződő Felek törekednek a vonatkozó érvénytelen rendelkezésnek tárgyalásos úton történő és érvényes rendelkezéssel történő helyettesítésére, és az erre irányuló tárgyalások során figyelembe veszik az ÁSZF kereteit és célkitűzéseit.



Beregszászi Nikolett e.v.

